**مێژوو و شارستانێتی سلوكیەكان لە ئێرانی كۆندا**

**دابەشكردنی ئیمپراتۆریەت و دامەزراندنی دەوڵەتی سلووكی**

لە دوای مردنی ئەسكەندەری مەكدۆنی سەركردەكانی ڕۆژهەڵاتیان لە نێوان خۆیاندا دابەش كرد، ئێران كەوتە ژێر دەسەڵاتی فەرمانڕەوا سلووكس(304-247 پ.ز) ئەو سەردەمە لە ئێران بە ماوەی فەرماڕەوایی سلووكیەكان ناسراوە، ( سوریا) و (وڵاتی دوو ڕووبار ) و وڵاتی فارس ( ئێران )تا ( هیند) كەوتنە ژێر دەسەڵاتیان، مسر بۆ سەركردە(بەتلیمۆس) بوو، كە تێیدا حوكمڕان بوون تا سەر سەدەی سێیەمی پێش زایین، لە ساڵێ 30 پ.ز رۆمانیەكان دەستیان بەسەردا گرت، سەركردە(ئەنتیكۆنس) وڵاتی مەكدۆنیای بەبەركەوت.

دەسەڵاتی سلووكیەكان لە ئێران لە نزیكەی 311 تا 247 پ.ز بەردەوام بوو، سلووكس توانی هەمان ڕێبازی ئەسكەندەر بگرێتەبەر لە پەیوەست بوونی بە تێكەڵكردنی شارستانێتی یۆنانی و ئێرانی (هێلنستیك -Hellenistic) واتا یۆنانی (Hellenic) واتا بە یۆنانی وەكو یۆنانی وایە. سلووكس شارەزایی تەواوی هەبووە لە بارەی كولتوور و ژیاری ئێران، بە هاوسەگیری كردنی بە شازادەخاتوونێكی ئێرانی بە ناوی(ئافامیا Apama) بەم جۆرە بەو هاوسەرگیرییە بنەماڵەی سلووكس لە ئێران دروستبوو، بۆ ماوەی زیاتر لە هەشتا ساڵ بەردەوام بوو، بنەمای سیستەمی فەرمانڕەوایییان دەست پێ كرد، وڵاتەكەیان لە ڕووی بەرێوبردنەوە، مەڵبەندی سەرەكیان لە شاری سلووكیە لە نزیك شاری مەدائین بووە.

شێوازی حوكمڕانیان بە شێوەی دەوڵەتی شاربووە، كە ئەنجومەنێكی كارگێری و شورایی هەبووە كە تێیدا ساڵانە بەڕێوەبەر و فەرمانبەرانی دیاری دەكرد، لە رووی بیروباوەرەوە هەمان ئایین و بیروباوەری پێشتری شارەكان باو بووە بەڵام لەو شارانەی یۆنانی بوونە زیاتر پەرساراوە یۆنانیەكان هەبوونە،

**هەندێ لایەنی شارستانێتی سلووكیەكان**

لە ڕووی ژیارییەوە ئەو سەردەمە بە درێژە پێدەری سەردەمی هێلینی داندرێ ،ڕۆڵێكی گرینگیان هەبووە لە زیاتر تێكەڵاوكردنی شارستانێتی یۆنانی و ڕۆژهەڵاتی، ئەوان بۆ پاراستنی دەسەڵات و مانەوەیان، زمانی یۆنانیان كرد بە زمانی ڕەسمی، ئێران لەو سەردەمە كەوتبوونە ژێر هەژموونی یۆنانی، هەبوونی قوتابخانەی تایبەتی بۆ خوێندن و فەلسەفە هەر بەزمانی یۆنانی بووە، بە تایبەتی قوتابخانەی ( شاری سلووكیە) (سلووكس) دروستی كردووە ،ئەو شارە دەكەوێتە سەر رووباری فورات، بە شێوازێكی سەرنج ڕاكێش بونیادنراوە، بەوەی خانووەكانی فراوان و شێوە لاكێشەیی بوون، جگە لە خانوو (سلووكس) چەندین كۆشك وكارگە و پەرستگا و پەیكەری مەزنی تێدا بیناكرد، شوورایەكی پتەوی لە دەوری دا دروست كرد، زۆر شاری تر لە وڵاتی تر وەك ( میسڕ ) و ( سوریا ) بەو ناوە دروستكران، بۆ جیا كردنەوەی ئەو شارە لە شارەكانی تر كە هەمان ناویان هەبوو بە سلووكیەی دیجلە یان (سالیق) ناوی هاتوو، لە سەرەتادا سلووكس، تەنیا یۆنانییەكانی یاخود هەموو ئەو كەسانەی كە لە دەرەوە هاتبوون لەوێ نیشتەجی كردبوون لە سەربازەكانی ئەسكەندەر و سەربازانی سوپای سلوكس([[1]](#footnote-1)) لە پاشان بەشێك لە دانیشتووانی بابل لە پیشەوەران و بازرگانان و چوونە ئەو شارە نوێیە لە گەڵ داگیركەرەكان نیشەجێ بوون ،ئەو شارە بوو بە لانكەی زانست و زانیاری و هونەر، سلوكس فەرمانی كرد بە زانایانی یۆنانی بە دروست كردنی چەندین قوتابخانەی تر تایبەت بە زانست و فەلسەفە، ئەمەش بووە هۆی زیاتر بڵاوبوونەوەی زمان وئەدەب و فەلسەفەی یۆنانی لە ناوچەكە .

 هەرچەندە ماوەی فەرمانڕەوایی سلووكیەكان لە ئێران كەم بووە ،كەچی كاریگەری دیار و بەرچاوی لە سەر ژیار و هزری ناوچەكە بەجێ هێشتووە ، هەروەكو توێژەرێكی كورد ئاماژە بەو ڕەوشە دەكات كە ماوەی حوكمی سلوكی لە ئێران و ڕۆژهەڵات كەم بووە، بەڵام تێكهەڵكێشانێكی ڕوون لە نێوان شارستانێتی یۆنانی و ڕۆژهەڵات واتا لە (ئێران، وڵاتی دوو ڕووبار و سوریا) دروست ببوو(جاف 2005: 69).

1. (). یۆنانیەكان و جوولەكەكان و فارسەكان هیندیەكان كۆچیان بۆ ئەو شارە نوێیەكرد ،ئەو شارە لەسەردەمی ئیسلام ناوی لێنرا (مەدائین) ، هەنووكە ناوی( سەلمان پاك)\_ە لە باشوری بەغدایە ئەمەش بۆ ئەوە دەگەڕێـتەوە كە گوایا لەكاتی هاتنی سوپای موسلمانان بۆ عێراق، هاوەڵی پێغەمبەر( د.خ) ( سەلمان فارسی) لە گەڵیان بووە و لەوێ وەفاتی كردووە (الاعظمی1927 :12؛ ؛عبدالواحد2018: نراقی 2010: 31) [↑](#footnote-ref-1)